שו"ת רשב"ץ (תשב"ץ)/חלק ב/קח
שאלה קח:
עוד שאלת, ספר תורה שחסרה ממנו תיבה אחת והסופר זרקה בין הדפין בסוף השטה, אחר זה נמלך לזרקה בתחלת שטה שלאחריה, ומחק אותה ונשאר רשומה ניכר וכתבה בתחלת שטה שניה, ונראה לך שהוא פסול מפני שני דברים, מפני שנזרקה בין הדפין, ומפני שהוא כאלו נכתבה שני פעמים אחר שהראשונה עדין רשומה ניכר.

תשובה:
טענה זו האחרונה היא כדאי לפסלו אפילו בדיעבד, כיון שרשומה ניכר הרי הוא כאלו לא נמחקה. והכי מוכח בפרק ב' דמגלה (י"ח ע"ב), דאמרינן התם שאם היו בה אותיות מטושטשות אם רשומן ניכר כשרה ואם לאו פסולה.

וטענה הראשונה סברת עצמי היא, כי כן כתבתי בתשובה אל אביך ז"ל, שאע"פ שלא כתבה הרמב"ם ז"ל בכלל דברים הפוסלים, אין להכשירו מן הסתם שכיון שלא נכתב אלא בין הדפין כאלו לא נכתב הוא, ולכתחלה יש לחוש לזה.

על כן תקנו הספר, שתמחקו יפה השתי תיבות עד שלא ישאר רשומן ניכר, ותכתבו התיבה בתחלת שטה שניה בין שטה לשטה: